อินโดรามาฯทุ่มงบลงทุน6พันล้านปีนี้
อินโดรามาฯ ประกาศลงทุนปีนี้ 6,000 ล้านบาท ก่อสร้างโรงงานในตะวันออกกลางและอินเดีย
1 มี.ค. 2555

อินโดรามาฯ ประกาศลงทุนปีนี้ 6,000 ล้านบาท ก่อสร้างโรงงานในตะวันออกกลางและอินเดีย 
นายอาลก โลเฮีย ประธานเจ้าหน้าที่บริหารกลุ่มบริษัท อินโดรามา เวนเจอร์ส (IVL) เปิดเผยว่า บริษัทตั้งเป้าหมายปีนี้จะลงทุนประมาณ 200 ล้านเหรียญสหรัฐ หรือประมาณ 6,000 ล้านบาท เพื่อใช้ในการลงทุนในประเทศอินเดียและแถบประเทศตะวันออกกลาง ซึ่งบริษัทสนใจจะเข้าไปลงทุนก่อสร้างโรงงานโพลีเอทิลีน (PET) 
สำหรับรายละเอียดของการลงทุนเบื้องต้น คาดว่าจะมีกำลังการผลิต 2 ล้านตันต่อปี ซึ่งจะใช้เงินลงทุนประมาณ 750 เหรียญสหรัฐต่อตัน ระดับการผลิตดังกล่าวยังไม่นับรวมกำลังการผลิตในปีนี้ที่คาดว่าจะอยู่ที่ 7.5 ล้านตันต่อปี และคาดว่าปี 2556 จะเพิ่มเป็น 8.3 ล้านตันต่อปี 
สาเหตุที่บริษัทให้ความสนใจจะไปลงทุนในประเทศเหล่านี้ โดยเฉพาะประเทศอินเดียนั้น เป็นเพราะมีความต้องการเม็ดพลาสติกมีการขยายตัวสูงถึง 30% และได้เจรจากับตัวแทนจัดหาวัตถุดิบ จะจัดส่งวัตถุดิบในการผลิตให้
ด้านแหล่งเงินในการลงทุนนั้น จะอาศัยเงินกู้จากธนาคารพาณิชย์ในประเทศไทย ยืนยันชัดเจนว่าจะไม่มีการเพิ่มทุนอย่างแน่นอน เนื่องจากฐานะการเงินแข็งแกร่งและอัตราหนี้สินต่อทุน (ดีอี) ต่ำระดับ 0.7 เท่า ทำให้มีศักยภาพในการกู้เงินสูงขึ้น อย่างไรก็ตามในเดือน มี.ค.นี้ บริษัทเตรียมจะเสนอขายหุ้นกู้มูลค่า 4,000 ล้านบาท แต่ใช้รองรับเงินทุนหมุนเวียนในกิจการของบริษัท 
นายอาลก ได้กล่าวถึงผลประกอบการในปีนี้ คาดว่ารายได้น่าจะมีการขยายตัวไม่ต่ำกว่า 30% จากปีที่ผ่านมาอยู่ที่ 6,102 ล้านเหรียญสหรัฐ หรือประมาณ 1.83 แสนล้านบาท ซึ่งการเติบโตถือว่าเพิ่มขึ้นจากเดิมคาดเติบโต 2025% เนื่องจากกำลังการผลิตที่เพิ่มขึ้นจากการลงทุนและดีลซื้อกิจการที่ผ่านมา รวมถึงการเข้าซื้อกิจการ Fiber Visions ในสหรัฐ และยังเข้าสู่ตลาดใหญ่ได้
ทั้งนี้ คาดว่าไตรมาสแรกปีนี้รายได้และกำไรจะปรับตัวขึ้นมากจากไตรมาส 4 ปี 2554 เนื่องจากกำลังการผลิตที่เพิ่มและจากราคา PET ที่สูงขึ้น 
นอกจากนี้ บริษัทจะออกหุ้นกู้ 3,000-4,000 ล้านบาท เสนอขายในเดือน มี.ค.นี้ เพื่อนำเงินไปใช้เป็นทุนหมุนเวียน 
ทางด้านการซื้อขายหุ้น IVL วันที่ 29 ก.พ.ที่ผ่านมา ปรากฏว่านักลงทุนให้ความสนใจสูงที่สุดของวัน มูลค่ารวมทั้งสิ้น 2,574 ล้านบาท โดยราคาปิดที่จุดสูงสุดของวันที่ 40.25 บาท บวก 2 บาท หรือคิดเป็นประมาณ 5.23%